DA Den Europæiske Unions Tidende C 177/9

Det Europæiske Økonomiske og Sociale Udvalgs udtalelse om forslag til Europa-Parlamentets og Rådets forordning om det prospekt, der skal offentliggøres, når værdipapirer udbydes til offentligheden eller optages til handel

(COM(2015) 583 final)

(2016/C 177/02)

Ordfører: Milena ANGELOVA

Rådet og Europa-Parlamentet besluttede henholdsvis den 15. januar 2016 og den 18. januar 2016 under henvisning til artikel 114, i traktaten om Den Europæiske Unions funktionsmåde at anmode om Det Europæiske Økonomiske og Sociale Udvalgs udtalelse om:

»Forslag til Europa-Parlamentets og Rådets forordning om det prospekt, der skal offentliggøres, når værdipapirer udbydes til offentligheden eller optages til handel«

(COM(2015) 583 final).

Det forberedende arbejde henvistes til Sektionen for Den Økonomiske og Monetære Union og Økonomisk og Social Samhørighed, som vedtog sin udtalelse den 3. marts 2016.

Det Europæiske Økonomiske og Sociale Udvalg vedtog på sin 515. plenarforsamling den 16.—17. marts 2016, mødet den 16. marts 2016, følgende udtalelse med 158 stemmer for, 1 imod og 2 hverken for eller imod:

1. Konklusion og anbefalinger

1.1. EØSU støtter i høj grad det nuværende forslag til en forordning samt dets underliggende tilgang, der er møntet på at forenkle og ensrette kravene til det prospekt, der skal offentliggøres, når værdipapirer udbydes på de regulerede markeder og gøre dem mere omkostningseffektive og brugbare for investorer, hvad angår oplysningerne i dem. Det værdsætter den større juridiske klarhed, som en forordning i større grad end et direktiv i dette tilfælde giver udstedere, investorer og alle interessenter, fordi dette både vil øge investorernes tillid og fremme realiseringen af en kapitalmarkedsunion.

1.2. EØSU glæder sig over det særlige fokus på at genoprette investorernes tillid, godkender de specifikke tiltag, der er truffet i den forbindelse, og støtter princippet om at gøre prospektet mere læsevenligt og målrettet udstederens særlige situation, hvilket har den yderligere fordel, at udgifter reduceres og prospektets relevans for potentielle investorer styrkes. EØSU ser også muligheden for, at alle prospekter i EU er tilgængelige i en fælles, brugervenlig og tilgængelig database som en faktor, der i høj grad kan sætte skub i udviklingen af kapitalmarkeder i Europa, øge investorernes tillid og skabe mere forskelligartede finansielle produkter.

1.3. Forordningsforslaget har tydeligt til formål at reducere den administrative byrde ved at udarbejde prospekter for alle udstedere, navnlig SMV'er, regelmæssige udstedere af værdipapirer og sekundære udstedelser og fortjener derfor EØSU's støtte. Bestræbelserne på at gøre prospektet til et mere relevant værktøj til offentliggørelse over for potentielle investorer og på at opnå en højere grad af konvergens mellem EU-reglerne for prospekter og andre EU-regler om offentliggørelse er også prisværdige.

1.4. For at garantere, at forordningsforslaget når det angivne mål, er det nødvendigt, at alle interessenter involveres i processen med at udarbejde niveau 2-lovgivningen, samt at der gennemføres en tilbundsgående konsekvensanalyse af kvaliteten to år efter, at forordningen træder i kraft. EØSU er navnlig interesseret i at deltage aktivt i disse høringer.

1.5. EØSU opfordrer Kommissionen til at klarlægge nogle udestående spørgsmål, der kan have indflydelse på virkningen af den foreslåede forordning, og undgå enhver situation, hvor medlemsstaternes skønsbeføjelser kan bidrage til at skabe unødvendige og uforholdsmæssige byrder for udstederne eller skade gennemsigtigheden af de relevante oplysninger til investorerne. Det anbefales derfor kraftigt, at ESMA, med dens eksisterende beføjelser til yderligere at ensrette medlemsstaternes praksisser, lytter til ikke kun de lokale tilsynsmyndigheders synspunkter, men også de lokale interessenters synspunkter, herunder markedsdeltagere.

2. Europa-Kommissionens forslag

2.1. Reformen af lovgivningen vedrørende offentliggørelsen af prospekter, når værdipapirer udbydes til offentligheden, er en del af den tredje søjle i investeringsplanen for Europa (1), der søger at forbedre erhvervsklimaet, og den er et centralt element i kapitalmarkedsunionen (2).

2.2. Forslaget til forordning er således resultatet af Kommissionens langsigtede bestræbelser på at forbedre de juridiske rammer for offentliggørelse af oplysninger ved udstedelse af værdipapirer. Derfor bør forslagets komponenter evalueres retrospektivt under hensyntagen til de fremskridt, der allerede er gjort i de forskellige faser af dette arbejde.

2.2.1. Europa-Parlamentets og Rådets direktiv 2003/71/EF (3) erstattede to tidligere direktiver om prospekter (1980 (4) og 1989) (5) — som var blevet kritiseret kraftigt af interessenter, fordi de gav mulighed for vidt forskellige praksisser over hele EU og var baseret på et system med gensidig anerkendelse, der overlod et betydeligt skøn til myndighederne i værtsmedlemsstaten. Det indførte også for første gang princippet om det »fælles pas«.

2.2.2. Gennemgangen i 2010 af direktiv 2003/71/EF viste, at selv om der var sket visse fremskridt, manglede direktivet stadig den nødvendige juridiske klarhed, det var ikke tilstrækkeligt effektivt og ramte ikke den balance, der var brug for mellem markedseffektivitet og investorbeskyttelse. Det blev derfor erstattet af Europa-Parlamentets og Rådets direktiv 2010/73/EU (6).

2.2.3. Virkningen af direktiv 2010/73/EU blev evalueret tre år efter, at det trådte i kraft. Vurderingen viste tydeligt, at det ikke havde afstedkommet de forventede resultater (f.eks. prospektresuméet), det havde ikke været ambitiøst nok (den passende oplysningspligt), eller det indeholdt simpelthen ikke de tiltag, der var nødvendige for at tilfredsstille interessenternes forventninger.

2.2.4. Forslaget til forordning indeholder mange nye karakteristika og tiltag og kan betragtes som et stort skridt hen imod en forbedret og mere effektiv regulering af udstedelser til offentligheden og hen imod at give udstedere og investorer en reel mulighed for at agere inden for EU.

2.3. Forslagets hovedmål er at gøre det nemmere og billigere for virksomheder at tilvejebringe kapital overalt i Unionen på grundlag af én enkelt tilladelse fra bare én medlemsstats tilsynsmyndighed (normalt hjemlandets) og samtidig sikre tilstrækkelige og korrekte oplysninger til investorerne.

3. Generelle bemærkninger

3.1. EØSU støtter fuldstændigt Kommissionens initiativ til at forenkle procedurerne ved udarbejdelse af prospekter, når værdipapirer udbydes til offentligheden eller optages til handel på et reguleret marked, som er beliggende i, eller som opererer inden for en medlemsstat, og derved gøre dem mere omkostningseffektive og nyttige for investorerne med hensyn til deres indhold. EØSU gav allerede udtryk for sin støtte til de samme principper i sin udtalelse om direktiv 2003/71/EF (7).

3.2. EØSU understreger vigtigheden af at genoprette investorernes tillid og glæder sig i den forbindelse over det særlige fokus, der er på investorer i forslaget til forordning. Det godkender de specifikke tiltag, der er truffet i den forbindelse, og støtter princippet om at gøre prospektet mere læsevenligt og målrettet udstederens særlige situation, hvilket har den yderligere fordel, at udgifter reduceres, og prospektets relevans for potentielle investorer styrkes. Det værdsætter desuden forbedringen af struktureringen af risikofaktorerne i prospektet.

3.3. EØSU tilslutter sig og støtter derudover fuldstændigt Europa-Kommissionens synspunkt om, at der skal iværksættes tiltag for at forbedre udstederes situation ved at reducere den administrative byrde i forbindelse med udbydelsen af værdipapirer til offentligheden, fordi SMV'er på nuværende tidspunkt er dårligt stillet på grund af den store mængde dokumentation, der kræves, og de høje udgifter, der er forbundet hermed. Udvalget mener, at de anslåede besparelser på tid og udgifter for udstederne, der henvises til i konsekvensanalysen i forslaget til forordning (omkring 175 mio. EUR om året), yderligere vil bidrage til at øge EU-virksomhedernes konkurrenceevne.

3.4. EØSU mener, at muligheden for at alle prospekter i EU er tilgængelige i en fælles database i høj grad vil sætte skub i udviklingen af kapitalmarkeder i Europa, øge investorernes tillid og skabe mere forskelligartede finansielle produkter. Hvis en sådan database virkelig skal være effektiv, bør den udvikles på en brugervenlig måde med formater, der gør, at der er nem adgang til oplysningerne, og at de er brugbare.

3.5. EØSU bifalder kravet om at offentliggøre færre — men standardiserede — oplysninger, hvilket også vil strømline arbejdet for de berørte forvaltninger og derved reducere deres driftsomkostninger.

3.6. EØSU glæder sig over valget af retsakt og beslutningen om at regulere dette område ved hjælp af en forordning og ikke et direktiv. En forordning, der er et enkelt sæt af bestemmelser, der skal gennemføres direkte af alle medlemsstater, fjerner det skøn, der indtil nu har eksisteret ved gennemførelsen af direktivet (8) i medlemsstaternes nationale lovgivninger. Vedtagelsen af en forordning sikrer ensartethed og integritet i det indre marked, reducerer forskelle og fragmentering mellem de lovgivningsmæssige bestemmelser, der gælder inden for EU, og bidrager til kapitalmarkedsunionen. Denne tilgang vil desuden gøre livet lettere for investorer, der ikke behøver at sætte sig ind i de forskellige nationale lovgivninger, når de beslutter sig for at investere i udlandet.

3.7. Set i lyset af hvordan EU-lovgivningen om prospekter har udviklet sig og det åbenlyse behov for løbende forbedringer, glæder EØSU sig over det faktum, at Kommissionen — selv under forslagsfasen — har udtrykt sin intention om at vurdere forordningens virkninger, efter den er trådt i kraft og, mere specifikt, at den har fastlagt parametrene for denne vurdering. Udvalget mener dog, at fem år er for lang tid at vente på en så vigtig vurdering og opfordrer til, at denne periode reduceres betydeligt — til to år, efter forordningen træder i kraft. Det giver mulighed for at få et hurtigere overblik over virkningerne af den foreslåede forordning og for at iværksætte korrigerende foranstaltninger, hvis det er nødvendigt. EØSU anbefaler, at der gennemføres en kvalitativ, tilbundsgående evaluering for at supplere de nævnte kvantitative evalueringsparametre, herunder en kvalitativ, tilbundsgående evaluering, som også fokuserer på, hvordan — og i hvilket omfang — kapitalen, der tilvejebringes ved at forenkle prospektet, har forbedret virksomhedernes konkurrenceevne, og i hvilket omfang det har bidraget til at fremme udviklingen af kapitalmarkederne i medlemsstaterne — og hvordan dette har påvirket det generelle erhvervsklima i medlemsstaterne. Det er også afgørende at evaluere, om medlemsstaterne har overreguleret gennemførelsen af forordningen på områder, hvor et skøn overlades til dem ved tilpasningen af bestemmelserne.

4. Særlige bemærkninger

4.1. Det, at grænsen for, hvornår udstedelser kræver et prospekt, er hævet til 500 000 EUR (9), er et skridt i den rigtige retning mod at forenkle bureaukratiet og derved lette SMV'ers adgang til finansiering. På den anden side må medlemsstaternes ret til at kræve særlige formularer for offentliggørelse af oplysninger om disse udstedelser (10) ikke skabe yderligere administrative hindringer og overregulering (11), og det er et forhold, der bør medtages i konsekvensanalysen, der skal gennemføres, efter at forordningen er trådt i kraft. EØSU ser nogle potentielle risici i den henseende og opfordrer Kommissionen til at se nærmere på dette aspekt i konsekvensanalysen.

4.2. EØSU støtter fuldstændigt Kommissionens særlige fokus på at komme med en præcis definition af en »SMV« og deler det synspunkt, at der kan blive behov for yderligere tilpasninger af denne definition (12). Udvalget har allerede i en række af sine seneste udtalelser gjort opmærksom på behovet for en fælles, ajourført og mere præcis definition (13).

4.2.1. EØSU støtter den definition, der er brugt i forordningsforslaget (artikel 2, stk. 1, litra f)), og som indfører kravet om, at mindst to af de tre kriterier i Europa-Kommissionens henstilling 2003/361/EF (14) skal være opfyldt på samme tid. Denne tilgang bør anvendes mere bredt og kan indarbejdes på tværs af alle Europa-Kommissionens lovgivningsforslag samt i medlemsstaternes lovgivning og administrative praksisser.

4.2.2. Udvalget er desuden meget positiv overfor at øge grænsen fra 100 mio. EUR til 200 mio. EUR med hensyn til definitionen af »et selskab med ringe markedsværdi« (15), der bekræfter definitionen i direktiv 2014/65/EU (16) og lukker hullet mellem denne definition og definitionen i direktiv 2003/71/EF (17).

4.3. Muligheden for at offentliggøre »frivillige prospekter« (18) giver udstederne yderligere fleksibilitet og letter adgangen til EU's kapitalmarkeder.

4.4. Bestemmelserne, der giver mulighed for efterfølgende videresalg af værdipapirer (19), er et meget positivt nyt element.

4.5. Den foreslåede meget detaljerede beskrivelse af prospektresuméet (20) letter byrden for udstederne betydeligt og overkommer de mangler, der blev identificeret i direktiv 2010/73/EU som følge af vurderingen. Forpligtelsen til kun at medtage vigtige og væsentlige oplysninger forenkler tingene for både udstedere og investorer, og gør det nemmere for sidstnævnte at finde rundt i de oplyste data og sammenligne prospekter fra flere udstedere. Udvalget opfordrer Kommissionen til at sikre, at civilretlige ansvar altid er fastlagt.

4.6. Den påtænkte mulighed for at udarbejde et basisprospekt ved udstedelsen af værdipapirer, der ikke er kapitalandele, giver en yderligere kategori af udstedere fleksibilitet.

4.7. Det universelle registreringsdokument er en mulighed (21), som skal udnyttes, idet det reducerer mange af de administrative hindringer for løbende udstedere betydeligt, og derved letter deres adgang til kapitalmarkederne.

4.8. De specifikke oplysningsordninger (22), der igen kan gøre det lettere for virksomheder at offentliggøre og lettere for investorer at behandle oplysningerne, fortjener også anerkendelse og støtte.

4.9. EØSU ser med glæde på det faktum, at Den Europæiske Værdipapir og Markedstilsynsmyndighed (ESMA) får til opgave at udforme visse lovgivningsmæssige og gennemførelsestekniske standarder. Disse omfatter retningslinjer for en tydeligere behandling af risikofaktorer samt opdelingen af dem i passende kategorier med fokus på specifikke risici frem for generelle risici samt lister til at udvide de offentliggjorte oplysninger, der kan inkluderes ved hjælp af henvisninger i prospektet. Dette vil fremme integrationen på kapitalmarkederne.

4.10. EØSU foreslår også, at der inkluderes forslag rettet mod en større standardisering af procedurerne for undersøgelse og gennemgang af et prospekt, hvis en offentliggørelse udsættes eller annulleres. I mange tilfælde er der mange procedurer frem og tilbage, før tilsynsmyndigheden træffer sin endelige beslutning. Det fører til unødvendige forsinkelser, som kan være temmelig dyre for udstederen sammenlignet med en situation, hvor alle tilsynsmyndighedens henstillinger fremlægges på én gang. For at gøre fremskridt med hensyn til kapitalmarkedsunionen vil det derfor efter udvalgets mening være nyttigt, hvis ESMA udarbejder ensartede regler for medlemsstaterne vedrørende tidsfrister og formater for specifikke instruktioner til potentielle udstedere om, hvordan de skal afhjælpe enhver mangel i et udkast til et prospekt. Dette vil gøre det nemmere for udstedere — særligt SMV'er — at udarbejde deres prospekter, og det vil også skabe et mere homogent miljø og reducere tilfælde, der overlades til myndighedernes skøn.

4.11. Udvalget støtter også den praksis, der giver mulighed for en frivillig del i prospektet, hvor virksomheder kan give investorer yderligere faktuelt korrekte ikke-finansielle oplysninger om forhold såsom miljøbeskyttelse, fremstillingspraksis, deltagelse i sociale programmer osv. Disse oplysninger er især vigtige for store, offentlige virksomheder, der fungerer som flagskibe for virksomhedernes sociale ansvar og bidrager til at opfylde ønsket om, at prospekterne skal være korrekte, tydelige og fuldstændige.

4.12. EØSU kommer med følgende anbefalinger for at forbedre bilagene til forordningsforslaget:

4.12.1. De afsnit, der omhandler risici, bør være mere specifikke: registreringsdokumentet bør skelne mellem risici for virksomheden og dem for dens forretninger (bilag II, II.C., s. 5).

4.12.2. For at undgå duplikering af oplysningerne, bør værdipapirnoterne angive, at de kun dækker risici forbundet med værdipapirer (bilag III, III.C., s. 8).

4.12.3. Identifikationen af direktører, ledere, konsulenter, revisorer og visse andre oplysninger (bilag III, s. 8, I) bør fjernes fra værdipapirnoten, fordi disse oplysninger er indeholdt i registreringsdokumentet, medmindre det er aktionærer, der udsteder værdipapirer.

4.12.4. Udstederens vedtægter kan gøres tilgængelige i et separat dokument, som prospektet kan henvise til.

4.12.5. EØSU anbefaler, at tidsfristen for godkendelse af prospekter fra uregelmæssige udstedere reduceres, og at tidsfristen for et svar fra tilsynsorganet i tilfælde af ændringer reduceres, da den bør være kortere end de frister, der oprindeligt blev foreslået. Det bør også være muligt kun at indsende de korrigerede dele af prospektet som svar på kommentarer og at reducere antallet af papirkopier ved at indføre en elektronisk udgave af prospektet og dets bilag.

4.12.6. EØSU anmoder Kommissionen om at fastsætte en rimelig frist, der vil muliggøre en problemfri gennemførelse af de nye bestemmelser og gøre det muligt for markeder og udstedere at tilpasse sig ændringerne.

5. Udestående spørgsmål

5.1. Nogle spørgsmål, der kan påvirke forordningsforslagets virkninger, er ikke tilstrækkeligt afklaret, og EØSU anbefaler, at de behandles mere indgående.

5.1.1. Der er indført en grænse på 500 000 EUR for udbud af værdipapirer, hvor der ikke kræves noget prospekt, hvis værdien af udstedelsen er under denne grænse (23). I sidstnævnte tilfælde kan de nationale tilsynsmyndigheder efter eget skøn kræve, at udstedere bruger »passende former for videregivelse af oplysninger«. EØSU anbefaler, at indholdet af disse »passende former« bliver fastlagt forinden for at afværge enhver risiko for forskelsbehandling af disse udstedere i forskellige medlemsstater. Desuden bør disse »formularer« være mere enkle end et prospekt.

5.1.2. Der er desuden en bestemmelse om, at nationale tilsynsmyndigheder kan undtage alle udstedelser mellem 500 000 EUR og 10 000 000 EUR fra forordningens bestemmelser om det harmoniserede prospekt, forudsat at undtagelsen kun gælder indenlandske udbud, og det ikke er påkrævet, at »pasordningen« anvendes på prospektet. I den henseende mener udvalget, at jo større skønsmargen, der tillægges den nationale tilsynsmyndighed, jo større er sandsynligheden for, at udstedere i samme kategori behandles forskelligt i de nationale lovgivninger i de forskellige medlemsstater. Dette rejser også et spørgsmål om, hvordan potentielt uønskede virkninger af et lavere forbrugerbeskyttelsesniveau kan forebygges. Derfor mener EØSU, at omfanget af nationale skøn til en vis grad bør begrænses. Med henblik på at gå yderligere et skridt videre med denne ide opfordrer EØSU Kommissionen til at undersøge, om den førnævnte undtagelse for alle udstedelser mellem 500 000 og 10 000 000 eventuelt kan være til skade for især SMV'er i forbindelse med kapitalmarkedsunionen. Udvalget opfordrer Kommissionen til at genoverveje, hvorvidt denne undtagelse bør bevares eller frafaldes på baggrund af konklusionerne i en sådan analyse.

5.1.3. Delegerede retsakter i henhold til forordningsforslagets artikel 42 bør drøftes grundigt med alle interessenter, før de endeligt vedtages. EØSU er især interesseret i at tage aktivt del i høringerne i forbindelse med udarbejdelsen af niveau 2-lovgivningen.

5.1.4. Ligeledes bør ESMA, når den udøver sine beføjelser til at sikre ensretning af medlemsstaternes tilsynspraksisser, lytte til ikke kun de lokale tilsynsmyndigheders synspunkter, men også de lokale interessenters synspunkter, herunder markedsdeltagere.

5.1.5. Eftersom der ikke er krav om noget prospekt for udstedelser på under 500 000 EUR, og fordi de falder uden for forordningens anvendelsesområde, anbefaler EØSU, at Europa-Kommissionen eller ESMA kommer med henstillinger til medlemsstaterne om at præcisere indholdet af en status som »SMV-udstedere«, der ikke har lov til at handle på de regulerede markeder, men handler på multilaterale handelsfaciliteter eller gennem crowdfunding-platforme. Disse henstillinger bør også dække spørgsmålet om, hvorvidt disse virksomheder skal anses for offentlige eller private virksomheder, og hvilke tilsynsordninger, der gælder for dem.

5.1.6. EØSU gør opmærksom på teksten i artikel 25, stk. 2, der henviser til »et sprog, der sædvanligvis anvendes i de internationale finansielle kredse« og specificerer, at der bør være tale om et officielt EU-sprog, som accepteres af værtslandet.

5.1.7. Det ville være ønskeligt, om artikel 7 vedrørende prospektresuméet med information til investorerne indeholdt specifikke advarsler om de risici, investeringen er forbundet med.

Bruxelles, den 16. marts 2016. Georges DASSIS Formand for Det Europæiske Økonomiske og Sociale Udvalg

(1) СОМ(2014) 903 final.

(2) СОМ(2015) 468 final. Handlingsplanen for kapitalmarkedsunionen er et omfattende og ambitiøst program med foranstaltninger, der skal styrke den markedsbaserede finansierings rolle i den europæiske økonomi.

(3) Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF (EUT L 345 af 31.12.2003, s. 64).

(4) Rådets direktiv 80/390/EØF af 17. marts 1980 om samordning af kravene ved udarbejdelse af, kontrol med og udstedelse af det prospekt, der skal offentliggøres med henblik på optagelse af værdipapirer til officiel notering på en fondsbørs (EFT L 100 af 17.4.1980, s. 1).

(5) Rådets direktiv 89/298/EØF af 17. april 1989 om samordning af kravene ved udarbejdelse af, kontrol med og udstedelse af det prospekt, der skal offentliggøres, når værdipapirer udbydes til offentligheden (EFT L 124 af 5.5.1989, s. 8).

(6) Europa-Parlamentets og Rådets direktiv 2010/73/EU af 24. november 2010 om ændring af direktiv 2003/71/EF om det prospekt, der skal offentliggøres, når værdipapirer udbydes til offentligheden eller optages til handel, og af direktiv 2004/109/EF om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked (EUT L 327 af 11.12.2010, s. 1).

(7) EØSU's udtalelse om Europa-Parlamentets og Rådets direktiv 2010/73/EU af 24. november 2010 om ændring af direktiv 2003/71/EF om det prospekt, der skal offentliggøres, når værdipapirer udbydes til offentligheden eller optages til handel, og af direktiv 2004/109/EF om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked (EUT C 347 af 18.12.2010, s. 79).

(8) Direktiv 2010/73/EU.

(9) Forordningsforslagets artikel 1, stk. 3, litra d).

(10) Forordningsforslagets artikel 3, stk. 2.

(11) I sin meddelelse »Bedre regulering for bedre resultater — En EU-dagsorden« (COM(2015) 215 final, s. 7), definerer Kommissionen »overregulering« som følger: »Medlemsstaterne er også ofte mere vidtgående, end hvad der kræves af EU-lovgivningen, når de implementerer på nationalt plan (»overregulering«)«. Kommissionen tilføjer i samme punkt, at »Det kan give fordele, men også unødvendige omkostninger for virksomheder og offentlige myndigheder, og det bliver fejlagtigt associeret med EU-lovgivningen.«

(12) Forordningsforslagets artikel 2, stk. 1, litra f).

(13) EØSU's udtalelse om grønbogen om Etablering af en kapitalmarkedsunion (EUT C 383 af 17.11.2015, s. 64), EØSU's informationsrapport om SMV'ers adgang til finansiering, EESC-2014-06006-00-00-ri-tra, og EØSU's udtalelse om Familievirksomhed i Europa som kilde til fornyet vækst og beskæftigelse (EUT C 13 af 15.1.2016, s. 8). I disse udtalelser blev Kommissionen opfordret til at forbedre definitionen af SMV'er, så den bedre afspejler mangfoldigheden af virksomheder i Europa og imødekommer behovet for at standardisere de forskellige definitioner, der i øjeblikket er fastlagt i Kommissionens henstilling 2003/361/EF (der i store træk gengiver Kommissionens henstilling 96/280/EF af 1996, der er meget forældet og ikke tager højde for EU's udvidelse), i Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og i Europa-Parlamentets og Rådets direktiv 2013/34/EU af 26. juni 2013 om årsregnskaber, konsoliderede regnskaber og tilhørende beretninger for visse virksomhedsformer (nærværende forordningsforslag ser på de forskellige definitioner i de to direktiver).

(14) Forordningsforslagets artikel 2, stk. 1, litra f). I praksis kræver den oprindelige definition af SMV'er, der er fastlagt i henstilling 96/280/EF, at to af de tre kriterier skal være opfyldt på samme tid. Men henstilling 2003/361/EF giver de kompetente myndigheder en skønsmargen til »af hensyn til administrativ forenkling … kun at anvende ét kriterium — antallet af medarbejdere — til gennemførelse af nogle af politikkerne« (betragtning 7), hvilket fører til, at mange virksomheder, der kunne have været kvalificeret, hvis to af de tre kriterier havde været brugt samtidigt i henhold til den oprindelige definition, udelukkes fra definitionens anvendelsesområde.

(15) Forordningsforslagets artikel 2, stk. 1, litra f), andet led.

(16) Artikel 4, stk. 1, nummer 13, i direktiv 2014/65/EU.

(17) Artikel 2, stk. 1, i direktiv 2003/71/EF.

(18) Forordningsforslagets artikel 4.

(19) Forordningsforslagets artikel 5.

(20) Forordningsforslagets artikel 7.

(21) Forordningsforslagets artikel 9 sammen med artikel 10, stk. 2, artikel 11, stk. 3, artikel 13, stk. 2 og artikel 19, stk. 5.

(22) Forordningsforslagets art. 14 og 15.

(23) Forordningsforslagets artikel 1, stk. 3, litra d).